बर’ थुनलाइ आफाद दानायनि जोनोम सान-16 नेबम्बर। जिद’ नबेम्बर बर’ हारिनि थाखाय आरो बर’ राव-थुनलाइ दावगालांनायाव स’नानि हांखोजों लिरजानाय गोसोखांथाव गोथार सान। 1952 मायथाइनि 16 नबेम्बर खालिनो बर’ थुनलाइ आफादखौ बासुगाव फिसा सोहोराव दानाय जादोंमोन | मख’जाथावदि बर’ थुनलाइ आफादखौ दानो थाखाय 1952 मायथाइनि 15 आरो 16 नबेम्बर खालि बासुगाव सोहोराव गेदेमा बर’ हारिनि आंगो बाहागो बर’, डिमासा, मेस, त्रिपुरा, नेफालनि मेसे आरि बर’नि दालाइ दासाफोरखौ हांख़ायनानै मोनसे गेदेमा बर’ हारिमायारि जथुम्मा खुंफोरनाय जादोंमोन। बै बर’ हारिमायारि जथुम्मायाव सोनाब बेंगलनिफ्राय थान्दै हिसाबै बाहागो लानो मतिलाल नार्जिनारायन, मायकेल बसुमतारमो सासे इंराज पादुरी साहाबबो फैफादोंमोन। कासार जिल्लानि डिमासाफोरनिफ्राय थान्दै महरै बाहागोलादोंमोन- नित्यलाल दाउलागुफुर लोगोसे माखासे डिमासा सानसुमै गोरोंगोरा। आसामनि गुबुन गुबुन जिल्लानिफ्राय थान्दै हिसाबै बाहागो लानायफोरनि मादाव लखिमपुर जिल्लानिफ्राय रेभारेन डिकसन बसुमतारी आरो गोदोनि कामरुप, दरं आरो नगाव जिल्लाखौ हमफानानै गासै 440 थान्दैफोरा बाहागो लाफैदोंमोन। जथुम्मायाव सानै-हयै गुवारै सावरायलायनायनि, उनाव 1952 मायथाइनि 16 नबेम्बर खालि थाङै थाङै बर’ थुनलाइ आफादखौ दानाय जायो। बे बर’ हारिमायारि जथुम्माखौ आफादगिरि हिसाबै दैदेनदोंमोन बर ‘फोरनि मादाव गिबि फावथिना बिजाब लिरगिरि आरो बर’नि गान्धीबादी सतीश चन्द्र बसुमतारीया। बर’ थुनलाइ आफादखौ दाखांनायनि उनाव गेवलां मेलबो खुंफोरनाय जादोंमोन। बै गेवलां मेलखौ आफादगिरि हिसाबै दैदेनदोंमोन सानसे समनि एम एल ए आरो एम. पि. धरणीधर बसुमतारीया।